บริษัท ท่าอากาศยานไทย จำกัด (มหาชน)

ส่วนที่ 1

ข้อมูลสรุป (Executive Summary)

ส่วนที่ 1

ข้อมูลสรุป (Executive Summary)

บริษัท ท่าอากาศยานไทย จำกัด (มหาชน) (“ทอท.”) ได้จดทะเบียนจัดตั้งขึ้นเมื่อวันที่ 30
กันยายน 2545
เพื่อรองรับการแปลงสภาพการท่าอากาศยานแห่งประเทศไทยเป็นบริษัทมหาชนจำกัดตามพระราชบัญญัติทุนรัฐวิสาหกิจ
พ.ศ. 2542 โดยรับโอนกิจการ สิทธิ หนี้ ความรับผิด สินทรัพย์
และพนักงานจากการท่าอากาศยานแห่งประเทศไทย โดย ณ วันที่ 11 มีนาคม 2547 หุ้นสามัญของ
ทอท. ได้เข้าทำการซื้อขายเป็นครั้งแรกในตลาดหลักทรัพย์แห่งประเทศไทย ภายใต้สัญลักษณ์ “AOT”
ทั้งนี้ ในปัจจุบัน ทอท. มีทุนจดทะเบียนทั้งสิ้นจำนวน 14,285.7 ล้านบาท แบ่งเป็นหุ้นสามัญจำนวน
1,428,570,000 หุ้น มูลค่าที่ตราไว้หุ้นละ 10 บาท
โดยมีกระทรวงการคลังเป็นผู้ถือหุ้นรายใหญ่ในสัดส่วนประมาณร้อยละ 70.0
ของหุ้นที่ออกและจำหน่ายได้แล้วทั้งหมดของ ทอท. ซึ่งมีผลทำให้ ทอท.
ยังคงมีสถานะเป็นรัฐวิสาหกิจตาม พระราชบัญญัติวิธีการงบประมาณ พ.ศ. 2502
เนื่องจากรัฐบาลโดยกระทรวงการคลังถือหุ้นเกินกว่าร้อยละ 50.0
ของหุ้นที่ออกและจำหน่ายแล้วทั้งหมด

ทอท.
เป็นบริษัทที่ประกอบกิจการท่าอากาศยานและกิจการอื่นที่เกี่ยวกับหรือต่อเนื่องกับการประกอบกิจการ
ท่าอากาศยานทั้งที่ ทอท. ดำเนินการเองและที่ ทอท.
ได้ร่วมลงทุนในลักษณะของการถือหุ้นในบริษัทย่อย บริษัทร่วม และบริษัทในเครือ ทั้งนี้ ในปัจจุบัน
ทอท. มีบริษัทย่อย 2 บริษัท ได้แก่ (1) บริษัท ท่าอากาศยานสากลกรุงเทพแห่งใหม่ จำกัด
(“บทม.”) ซึ่งเป็นบริษัทย่อยที่ทอท. ถือหุ้นประมาณร้อยละ 99.99 โดย บทม.
เป็นผู้รับผิดชอบในการดำเนินการก่อสร้างท่าอากาศยานสุวรรณภูมิซึ่งจะใช้เป็นท่าอากาศยานนานาชาติแห่งใหม่ของกรุงเทพมหานครแทนท่าอากาศยานกรุงเทพ
(ดอนเมือง) และ (2) บริษัท โรงแรมท่าอากาศยานสุวรรณภูมิ จำกัด ซึ่งเป็นบริษัทร่วมทุนระหว่าง
ทอท. บริษัท การบินไทย จำกัด (มหาชน) (“บมจ. การบินไทย”) และธนาคารกรุงไทย จำกัด
(มหาชน) ในสัดส่วนร้อยละ 60:30:10 เป็นผู้ดำเนินการก่อสร้างโรงแรม ณ
ท่าอากาศยานสุวรรณภูมิ ทอท. ดำเนินการบริหารกิจการท่าอากาศยานทั้งหมดจำนวน 5 แห่ง ได้แก่
ท่าอากาศยานกรุงเทพ (ดอนเมือง) ท่าอากาศยานเชียงใหม่ ท่าอากาศยานเชียงราย
ท่าอากาศยานภูเก็ต ท่าอากาศยานหาดใหญ่
สำหรับท่าอากาศยานสุวรรณภูมิซึ่งอยู่ระหว่างการก่อสร้างนั้นมี บทม. เป็นผู้บริหารการก่อสร้าง

ในรอบบัญชีปี 2547
นี้ได้มีการขยายตัวของปริมาณการจราจรทางอากาศจากธุรกิจสายการบินราคาประหยัด (Low Cost
Carriers) ที่เริ่มมีการให้บริการตั้งแต่เดือนธันวาคม 2546 ที่ผ่านมา
โดยมีสายการบินราคาประหยัดมาใช้บริการที่ท่าอากาศยานของ ทอท. รวมทั้งสิ้น 6 สายการบิน
ซึ่งเป็นสายการบินของไทยจำนวน 3 ราย ได้แก่ One-Two-Go โดยโอเรียนท์ ไทย แอร์ไลน์
Thai Air Asia โดยบริษัท ไทย แอร์เอเชีย จำกัด และ Nok Air โดยบริษัทสกายเอเชียจำกัด
ซึ่งเป็นบริษัทย่อยของ บมจ. การบินไทย และสายการบินต่างชาติอีก 3 ราย ได้แก่ Air Asia,
ValuAir และ Tiger Airways ทำให้ในรอบบัญชีปี 2547
มีปริมาณเที่ยวบินของสายการบินราคาประหยัดรวมทั้งสิ้น 21,750 เที่ยวบิน
โดยให้บริการผู้โดยสารเป็นจำนวนสูงถึง 2,652,936 คน

สำหรับรอบบัญชีปี 2547 เทียบกับรอบบัญชีปี 2546 ท่าอากาศยานของ ทอท.
ให้บริการอากาศยานพาณิชย์ ขึ้น - ลง รวมทั้งสิ้น 295,444 เที่ยวบิน ซึ่งเพิ่มขึ้นคิดเป็นร้อยละ
20.6 โดยประกอบด้วยจำนวนเที่ยวบินระหว่างประเทศ 180,745 เที่ยวบิน
และเที่ยวบินภายในประเทศ 114,699 เที่ยวบิน ซึ่งเพิ่มขึ้นคิดเป็นร้อยละ 17.9 และร้อยละ 25.2
ตามลำดับ และให้บริการผู้โดยสารรวมทั้งสิ้น 45,114,098 คน ซึ่งเพิ่มขึ้นคิดเป็นร้อยละ 24.4
โดยแบ่งเป็นผู้โดยสารระหว่างประเทศจำนวน 29,116,104 คน และผู้โดยสารภายในประเทศ
15,997,994 คน ซึ่งเพิ่มขึ้นคิดเป็นร้อยละ 20.2 และร้อยละ 32.8
รวมทั้งมีปริมาณการขนส่งสินค้า (ไม่รวมสินค้าผ่าน) จำนวน 1,084,863 ตัน
ซึ่งเพิ่มขึ้นคิดเป็นร้อยละ 9.3 โดยแบ่งเป็นการขนถ่ายสินค้าระหว่างประเทศจำนวน 983,401 ตัน
และสินค้าภายในประเทศมีจำนวน 101,462 ตัน ซึ่งเพิ่มขึ้นคิดเป็นร้อยละ 9.6 และร้อยละ 6.3
ตามลำดับ ในขณะที่มีปริมาณขนส่งพัสดุไปรษณียภัณฑ์เข้า-ออกรวม 3,634 ตัน
ซึ่งเพิ่มขึ้นคิดเป็นร้อยละ 3.2 โดยแบ่งเป็นการขนส่งระหว่างประเทศจำนวน 2,853 ตัน
และภายในประเทศจำนวน 781 ตัน

เมื่อวันที่ 7 ธันวาคม 2547 ที่ประชุมวิสามัญผู้ถือหุ้นของ ทอท.
ได้มีมติอนุมัติการรับโอนกิจการทั้งหมดของ บทม. โดยให้ดำเนินการให้แล้วเสร็จภายในวันที่ 31
ธันวาคม 2547 หรือในเวลาใด ๆ ตามที่ คณะกรรมการ ทอท. หรือประธานกรรมการ ทอท.
หรือกรรมการผู้จัดการใหญ่ ทอท. หรือ บุคคลอื่นที่คณะกรรมการ ทอท. หรือประธานกรรมการ
ทอท. หรือกรรมการผู้จัดการใหญ่ ทอท. มอบหมาย จะเห็นสมควร ซึ่งในวันเดียวกันนั้น ทอท. และ
บทม. ได้ตกลงเข้าทำสัญญาโอนกิจการ เพื่อโอนกิจการ สิทธิ หนี้ ความรับผิด
ภาระผูกพันและสินทรัพย์ รวมถึงพนักงานทั้งหมดของ บทม. ให้แก่ ทอท.
โดยตามสัญญาโอนกิจการได้กำหนดให้การโอนพนักงานจาก บทม. มาเป็นพนักงานของ ทอท.
มีผลสมบูรณ์ตั้งแต่วันที่ 8 ธันวาคม 2547 เป็นต้นไป ในขณะที่การโอนกิจการ สิทธิ หนี้ ความรับผิด
ภาระผูกพันและสินทรัพย์ทั้งหมดของ บทม. นั้น
คู่สัญญาจะได้มีการตกลงร่วมกันเพื่อกำหนดวันโอนอีกครั้ง

บริษัทย่อย บริษัทร่วม และบริษัทในเครือ

ตารางต่อไปนี้แสดงสัดส่วนการถือหุ้นของ ทอท. ในบริษัทย่อย บริษัทร่วม และบริษัทในเครืออื่น ๆ ณ
วันที่ 30 กันยายน2547

โครงสร้างรายได้

โครงสร้างรายได้จากการดำเนินงานของ ทอท.
และบริษัทย่อยประกอบด้วยรายได้จากกิจการการบิน (Aeronautical Revenues)
และรายได้ที่ไม่เกี่ยวกับกิจการการบิน (Non-Aeronautical Revenues) โดยในรอบบัญชีปีสิ้นสุด
ณ วันที่ 30 กันยายน 2547
รายได้จากกิจการการบินและรายได้ที่ไม่เกี่ยวกับกิจการการบินคิดเป็นสัดส่วนประมาณร้อยละ 62.0
และร้อยละ 38.0 ของรายได้จากการดำเนินงานของ ทอท. ทั้งนี้ รายได้ของ ทอท.
และบริษัทย่อยที่ปรากฏในงบการเงินรวมสำหรับรอบบัญชีปี 2545 ถึงรอบบัญชีปี 2547
มีรายละเอียดดังต่อไปนี้

[TABLE]